Iron Man 3 propvol emosie en aksie | Consider This
← Olympus voorspelbaar	May 24, 2013	Iron Man 3 propvol emosie en aksie
By gertgriessel ¶ Posted in Reviews	¶ Tagged Ben Kingsley, Don Cheadle, Guy Pearce, Gwyneth Paltrow, iron man, iron man 3, robert downey, Robert Downey Jr., Shane Black	¶ Leave a comment
Met Robert Downey Jr., Gwyneth Paltrow, Don Cheadle, Guy Pearce, Ben Kingsley en ander. Regie deur Shane Black.
Iron Man 3 begin met ’n terugflits na ’n vroeëre tyd in Tony Stark (Robert Downey Jr.) se lewe voor die skepping van sy Iron Man-pak wat hom later in ’n superheld omgeskep het. Ons lei gou af dat ’n moeilike tyd vir Stark voorlê en in die openingstonele sien ons hoe sy aanvanklike arrogansie en egoïsme eindelik tot die totstandkoming van sy gedugste vyand tot dusver lei.
Iron Man 3 verkies om die aksietonele spaarsamig te laat uitspeel en bestee genoeg tyd aan deeglike eksposisie en karakterontwikkeling. Dit dra daartoe by dat die pas van die fliek soms effens te stadig verloop. Tony moet vir ’n groot gedeelte van die fliek sy lyf speurder hou om agter te kom hoe presies die terroris bekend as The Mandarin (Ben Kingsley) dit reggekry het om ’n verwoestende bomaanval op Los Angeles te begin. Ongelukkig weet die gehoor in die stadium reeds meer oor wat Mandarin in die mou voer, wat maak dat die spanning vir lang dele uit die verhaal ontbreek. Die aksietonele het egter eindelik meer trefkrag danksy die stadiger verloop en dit is altyd die wag werd wanneer die Iron Man-pak weer in die kollig verskyn.
Rolprente wat bewese lokettreffers soos die Iron Man-reeks opvolg, maak dikwels die fout om ’n oormaat aksie, karakters en storielyne in te prop in ’n poging om te verseker dat die gehoor deeglik vermaak word en meen dat die prys van hul fliekkaartjie dit werd was. Iron Man 2 was veral hieraan skuldig en die resultaat was ’n rolprent wat die formule van sy voorganger se sukses uit die oog verloor het.
Aanhangers sal bly wees om te hoor dat Iron Man 3 die meeste van die foute van sy voorganger vermy en ’n vermaaklike avontuur propvol aksie, maar tog met heelwat emosie en karakter, skep.